**FORBØNNER – TAKKEBØNNER – NATTVERDBØNN:**

**FORBØNNER**

**Klimapilegrimens bønn**

L: Gode Gud, du som er Skaperen av alle ting, vi ber deg: hjelp oss å se vår neste og ditt skaperverk med dine øyne. Vi har sviktet deg og forvalteransvaret du ga oss. Mange får sine levekår ødelagt fordi vi driver rovdrift på jordas ressurser. Vi vet at de som har minst skyld i klimaendringene, er de som lider mest. Hjelp oss til å høre det rop du har hørt, å se den nød du har sett, og å elske vår neste som oss selv.

Gud, du som har gitt oss løftet om at ditt rike skal komme til jorden, send din livgivende Ånd og gi oss nyskapende krefter. Hjelp oss til å dele håpet om rettferdighet. Se i nåde til og styrk alle som arbeider for rettferdighet. Vi ber særlig for klimatoppmøtet i Paris: Gi verdens ledere visdom, omtanke og mot til å verne jorden for kommende generasjoner. Vis oss at vi alle kan gjøre en forskjell der vi er og gi oss kraft til å gjøre om ord til handling.

Amen.

*Nyskrevet i anledning «Klimapilegrim 2015[[1]](#footnote-1)*

**Vekk oss opp til vern om din elskede jord**

Gud, vekk oss opp

til vern om din elskede jord.

Av jorden gir du oss daglig brød, skjønnhet for øyet, sted å høre til.

Gi din kirke mot og myndighet

til å stå opp mot griske overgrep mot jorden,

mot løgn og likegyldighet,

til å stå opp for sannheten,

for frihet og rett,

og en fremtid for alle mennesker!

Amen.

*Rolf Erik Hanisch, sokneprest, Den norske kirke*

**En gartners bønn**

Ved morgengry led oss til livets hage, så vi kan

luke bort det overflødige

dra opp urettferdighet ved roten

vanne det visne

gi næring til det falmende

tømme ut de giftige frø

og ved dagens slutt, hvile og beundre Guds hage

*Fra Metodistkirkens* [*Ressurspermen GRØNN*](http://www.metodistkirken.no/hoved/_service/33447/download/id/74461/name/GR%C3%98NN.pdf)*,*

*Modul 2, Feiring av skapelsen,s. 3*

**Bønn for vitenskapen**

Allmektige Gud, du som skjenker oss innsikt og forstand,

veiled og styrk alle som vier seg til vitenskap og forskning, så kunnskapens grenser kan utvides og menneskers liv berikes.

Herre, vi har skaffet oss all verdens kunnskap, men sitter inne med så liten visdom.

Vi ber at du i din miskunn må berge oss fra oss selv.

Hjelp oss å lære naturens rette bruk like raskt som vi tilegner oss dens skatter,

og gjør vårt hjerte og vår vilje ny i Kristus, så vi bruker din kunnskaps gaver til å tjene andre og til å ære ditt navn.

*Fra ”Bønnebok for den katolske kirke”, s. 531*

**Forbønn**

L: Kjære Gud, du har skapt Moder Jord på underfullt og overveldende vis. Du bevarer skaperverket hver eneste dag og gir oss et rikt grunnlag for vårt liv.

M: Vi takker og lovpriser deg, Gud.

L: Men ditt skaperverk er ikke bare en gave til oss. Du har bedt oss om å følge din vilje og oppfylle vårt ansvar for å beskytte ditt verk mot ødeleggende krefter. Ofte glemmer vi vårt ansvar i vår streben etter et mer behagelig liv. Som følge av dette lider planeten vår, og alle dens fantastiske skapninger; Havet stiger, syklonene blir flere, jorden tørker, luften blir forurenset, været blir mer ekstremt – vi føler det allerede på kroppen.

M: Tilgi oss, Gud.

L: La oss stå sammen i kampen mot klimaendringene. La verden få høre om dem som lider. La oss ikke bare snakke om forandring, men faktisk gjøre noe, i vårt liv, nå.

M: Bruk oss, Gud. Amen.

*Fra:* [*’Grønn gudstjeneste’*](http://www.metodistkirken.no/hoved/ressurser/liturgier-salmer)*, Metodistkirken i Norge, 2008.*

**Bønn**

L: Gud, du lar din gavmildhet strømme

gjennom skaperverket.

Vi takker deg for blomstene

og blomstenes vidunderlige rike,

for dyrene og deres fantastiske variasjon,

for sjøene, årstidene og alle duftene.

La også oss i våre liv få gjenspeile noe

av din herlighet og gavmildhet.

**A: Vi ber om at skaperverket må holdes oppe,**

**at luften må få være frisk og ren,**

**at alle jordens rikdommer må tas vare på,**

**at hele verden får beholde sin skjønnhet.**

L: Skaper, gjør oss til dine medarbeidere,

så jorden kan blomstre og alle som bor her

kan høste rikelig.

Vis oss hvordan vi kan følge din rytme

i vårt liv og vårt arbeid,

og slik ta vare på jordens store ressurser.

**A: Hjelp oss å vise respekt for all skapning,**

**behandle buskap og avling med varsomhet.**

L: Gi visdom og råd til alle som styrer og må ta viktige avgjørelser

så vi tar vare på vårt sårbare miljø.

**A: Gode Skaper, hør oss i din nåde.**

L: Fred til landjorden og alt som vokser der.

Fred til havet og alt som svømmer der.

Fred til luften og alt som flyr der.

Fred med Gud som kaller oss til tjeneste.

L: Gud Skaper, du som laget orden av kaos,

**A: gi oss fred.**

L: Frelser, du som stillet stormen på sjøen,

**A: gi oss fred.**

L: Ånd, du som svevde over dypene,

**A: gi oss fred.**

*Ray Simpson,* Din rytme, din bønn*, overs. O.S.Bjørlykke, Verbum 2007*

**Jeg hviler i deg**

Herre, du er min øy i havet.

**I ditt fang bygger jeg rede.**

Du er havets ro.

**I den freden hviler jeg.**

Du er bølgene

som vasker mot strandsteinene.

**Bølgesuset er min hymne.**

Du er fuglesangen over sjøen.

**Jeg synger med fuglene.**

Du er bårene som bryter mot berget.

**Jeg priser deg i bruset.**

Du er havet som omgir hele meg.

**Jeg hviler i deg.**

*Ray Simpson,* Din rytme, din bønn*, overs. O.S.Bjørlykke, Verbum 2007*

**TAKKEBØNNER**

**Bønn ved takkofferet**

**L:** Evige Gud, din er jorden og det som fyller den.

Alt vi eier tilhører deg.

Av ditt eget gir vi deg tilbake.

**Alle el. L: *Ta imot oss og våre gaver i Jesu navn. Amen***

*Gudstjeneste for Den norske kirke 2011, s.2.16*

**Takkebønn**

### L: Alt kommer fra deg, Gud, og med lovsang og takk gir vi tilbake det som er ditt. Du, Gud, har skapt alt, og med kjærlighet formet du oss i ditt bilde. Når vår kjærlighet feiler, forblir du trofast. Du gav din Sønn, Jesus Kristus, som vår Frelser, for at vi skulle få evig liv. Alt vi er og har, tilhører deg, og i takknemlighet for alt du har gitt, ofrer vi oss selv og alt vi har. Ved Den hellige ånd, gjør oss ett med Kristus, ett med hverandre og ett i tjeneste for verden.

### Vi ber i Jesu navn.

M: Amen.

*Fra:* [*’Grønn gudstjeneste’*](http://www.metodistkirken.no/hoved/artikkel/article/140753)*, Metodistkirken i Norge*

**Takkebønn**

For jorden, havet og himmelen, i harmoni og fargeprakt,

**takker vi deg, Gud.**

For det evige som strømmer gjennom den materielle verden,

**takker vi deg, Gud.**

For din herlighet som stråler inn i tiden

**takker vi deg, Gud.**

For naturens undre, for flokkene av dyr, spirende planter,

syngende fugler, og byenes mektige kraft

**takker vi deg, Gud.**

For Ham som du sendte til å gjenreise våre liv

da vi hadde falt bort fra godheten i det som var skapt,

**takker vi deg, Gud.**

For freden ved din Ånd

som gjør opprørte vann stille,

**takker vi deg, Gud.**

For æren du viser oss

ved livet som stiger opp i evighetens tidevann,

**takker vi deg, Gud.**

For at du gir oss plass og rom, som stjerner i sine baner,

omgitt av din kjærlighet,

**takker vi deg, Gud.**

Ray Simpson, Din rytme, din bønn, overs. O.S.Bjørlykke, Verbum 2007

**For flere takkebønner, se også «Norsk bønnebok» NOS 2013, eksempelvis:**

«Som fugler mot himmelen», takkebønn fra Ghana nr. 94 s. 1167, NOS13  
«Fin musikk er frå deg», Oskar Stein Bjørlykke, nr. 96 s. 1168, NOS13   
«Takk for livet», Per Juvkam, nr. 97, s. 1168, NOS13

**BØNN I FORBINDELSE MED NATTVERDEN**

**Takkebønn ved måltidets avslutning**

**L/ML:** Vi takker deg, visdommens Gud, for ditt måltids dype hemmelighet:

Brødet vi har brutt, er ett.

Din Sønn har gitt sitt liv for én verden og én menneskehet.

**Alle eller L/ML:**

***Vi ber deg:***

***Hjelp oss å høre det rop du har hørt,***

***å se den nød du har sett,***

***og å elske vår neste som oss selv.***

*(Fra: Gudstjeneste for Den norske Kirke 2011, s.2.21)*

**For flere bønner som omhandler Guds skaperverk, se også ss. 1191 – 1195 «Norsk Bønnebok» i Norsk Salmebok 2013 (NOS2013)**

1. For øvrig materiell til Klimapilegrim 2015, se eget [vandrehefte,](http://www.klimapilegrim.no/ressursmateriell/) samt nettsiden [kimapilegrim.no](http://www.klimapilegrim.no) [↑](#footnote-ref-1)